**PROCES VERBAL**

*al ședinței Consiliului de Observatori al Instituției Publice Naționale a Audiovizualului Compania „Teleradio-Moldova”*

**nr. 5 din 10.02.2017**

***Au participat membrii Consiliului de Observatori*: Nicolae SPĂTARU, Stela NISTOR, Vitalie ȚAPEȘ, Ludmila VASILACHE, Marina ȚURCAN.**

Au asistat:

Olga Bordeianu, Președinte al IPNA Compania ”Teleradio-Moldova”

Veaceslav Georghișenco, director al postului ”Radio Moldova”

Blanaru Galina, director financiar

Miroslav Tudor, director tehnic.

Preşedintele Consiliului de Observatori al IPNA Compania „Teleradio-Moldova” constată că la şedinţă sunt prezenţi 5 membri ai CO, informând Consiliul că în conformitate cu p. 16 al *Regulamentului CO,* ședințele sunt deliberative dacă la ele sunt prezenți cel puțin 5 din numărul total al membrilor (nouă).

S-a pus la vot începerea şedinţei, ora 15:00: **„PRO” 5 voturi (N. Spătaru, V. Țapeș, L. Vasilache, M. Țurcan, S. Nistor).**

S-a pus la vot O**rdinea de zi, cu următoarele chestiuni:**

*1. Avizarea actelor de casare a bunurilor, raportate la mijloace fixe.*

*2. Cu privire la sesizarea parvenită în adresa Consiliului de Observatori al IPNA Compania „Teleradio–Moldova”.*

*3. Cu privire la demisia Secretarului Consiliului de Observatori.*

*4. Cu privire la alegerea Secretarului Consiliului de Observatori.*

*5. Diverse.*

**S-a votat: ”PRO” – 5 voturi (N. Spătaru, V. Țapeș, L. Vasilache, M. Țurcan, S. Nistor).**

**Se pune în discuție chestiunea cu nr. 1** - *Avizarea actelor de casare a bunurilor, raportate la mijloace fixe.*

Preşedintele Consiliului de Observatori a oferit cuvântul dnei Galina Blanaru, director financiar.

Dna Blanaru a menționat despre faptul că, în baza ”Regulamentului privind casarea bunurilor, raportate la mijloace fixe”, a fost creată o Comisie care, la fața locului, a verificat toate bunurile propuse spre casare și a constatat că termenul lor de păstrare este depășit.

În acest sens, au fost întocmite actele de lichidare a bunurilor respective, fiind prezentate apoi serviciului de Audit intern pentru a se verifica dacă casarea acestora corespunde Regulamentului și legislației în vigoare.

Dl Nicolae Spătaru a menționat că membrii CO au constatat, în urma verificării bunurilor, că situația corespunde cu cea descrisă în actele prezentate de comisie și a dorit să știe care este porcedura următoare, ce se va face cu bunurile casate.

Dna Blanaru a spus că o parte din bunuri vor fi comerializate, iar celelalte vor fi reciclate. Totodată, dna Blanaru a menționat faptul că pentru comercializarea și reciclarea bunurilor casate este nevoie de acordul Consiliului de Observatori.

Preşedintele Consiliului de Observatori al IPNA Compania „Teleradio Moldova” a supus votului următoarea hotărâre:

**1.** Se avizează actele de casare a bunurilor, raportate la mijloace fixe.

**2**. *Lista mijloacelor fixe propuse spre casare* este parte integrantă a prezentei hotărâri.

**3**. Preşedintele IPNA Compania „Teleradio-Moldova” va raporta Consiliului de Observatori, în termen de două luni, despre procesul de reciclare şi comercializare a bunurilor casate.

**4.** Prezenta hotărâre intră în vigoare în ziua adoptării.

**S-a votat: „PRO” 5 voturi (N. Spătaru, V. Țapeș, L. Vasilache, M. Țurcan, S. Nistor).**

**Se pune în discuție chestiunea cu nr. 2** - *Cu privire la sesizarea parvenită în adresa Consiliului de Observatori al IPNA Compania „Teleradio–Moldova”.*

Membrii Consiliului de Observatori au luat act de sesizarea parvenită din partea unui grup de angajați ai Departamentului Știri.

Dnul Nicolae Spătaru a menționat că problema abordată în petiție este una extrem de gravă, complexă și necesită o examinare foarte atentă din partea conducerii IPNA Compania „Teleradio Moldova”. Astfel, petiția a fost readresată, conform competenței, Președintelui Companiei, care va declanșa imediat o anchetă internă în acest caz.

Dna Vasilache a solicitat ca Președintele Companiei să prezinte informații despre măsurile întreprinse pentru soluționarea acestui litigiu.

Preşedintele Consiliului de Observatori al IPNA Compania „Teleradio Moldova” a supus votului următoarea hotărâre:

**1.** Se ia act de sesizarea parvenită în adresa Consiliului de Observatori din partea unui grup de angajaţi ai IPNA Compania „Teleradio–Moldova”.

**2**. Preşedintele IPNA Compania „Teleradio–Moldova” va declanșa o anchetă internă care va stabili motivele concrete ale conflictului de serviciu din Departamentul ştiri şi va raporta în şedinţa următoare despre rezultatele anchetei.

**3.** Prezenta hotărâre intră în vigoare în ziua adoptării.

**S-a votat: „PRO” 5 voturi (N. Spătaru, V. Țapeș, L. Vasilache, M. Țurcan, S. Nistor).**

**Se pune în discuție chestiunea cu nr. 3 -** *Cu privire la demisia Secretarului Consiliului de Observatori.*

Preşedintele Consiliului de Observatori al IPNA Compania ”Teleradio-Moldova” a

anunțat despre cererea de demisie din calitatea de secretar al Consiliului de Observatori a drei Anastasia Munteanu, depusă în data de 02 februarie 2017.

Preşedintele Consiliului de Observatori al IPNA Compania „Teleradio Moldova” a supus votului următoarea hotărâre:

**1.** Se ia act de cererea de demisie a Secretarului Consiliului de Observatori, începând cu data de 10 februarie 2017.

**2.** Se constată ca fiind vacantă funcția de Secretar al Consiliului de Observatori.

**3.** Prezenta hotărâre intră în vigoare din ziua adoptării.

**Se pune în discuție chestiunea cu nr. 4 -** *Cu privire la alegerea Secretarului Consiliului de Observatori.*

Dat fiind faptul că secretarul Consiliului de observatori, dra Anastasia Munteanu, a demisionat din proprie iniţiativă, se constată vacantă funcţia de secretar al CO.

Preşedintele Consiliului de Observatori al IPNA Compania „Teleradio-Moldova” a

prezentat membrilor CO unica persoană care a aplicat pentru funcția vacantă – dra Emmanuela Cernei.

Dra Cernei și-a prezentat C V-ul și a răspuns la întrebările adresate membrii CO.

Președintele CO a menționat că ar fi bine ca să i se ofere drei Cernei o perioadă de probă de 3 luni. Ceilalți 4 membri au susținut această propunere. Dna Vasilache a propus ca în textul hotărârii să fi expres scrisă sintagma ”conform statelor de personal”.

Preşedintele Consiliului de Observatori al IPNA Compania „Teleradio Moldova” a supus votului următoarea hotărâre:

1. Se constată ca fiind vacantă funcţia de secretar al Consiliului de Observatori.
2. Se alege în funcţia de secretar al Consiliului de Observatori pe dra Emmanuela CERNEI. Salariul ei se stabilește conform Statelor de personal, cu o perioada de probă de 3 luni.
3. Prezenta hotărâre intră în vigoare din ziua adoptării.

Durata şedinţei: 15:00-17:20.

Au semnat:

**Preşedintele**

**Consiliului de Observatori Nicolae SPĂTARU**

**Secretarul**

**Consiliului de Observatori Anastasia MUNTEANU**